Nna Cabḥa: Teẓram-t a yessi wellah ar lukan ad aken-t-id-ḥkuɣ ayen sɛeddan fell-aɣ ma susmeɣ alama d ṣbaḥ , yella yiwen n ugummi qqaren-as Ɛacur yesɛedda lbaṭel d aberkan ɣef yimjuhad akked tlawin-nsen , yiwen wass cfiɣ-d di lawan n uzemmur , akken kan i d-selken-t tlawin alqaḍ n uzemmur , ccetwa teṭṭef-itent, ageffur, yewwet fell-asent, asemmiḍ yenɣa-tent msakit, ttawin-t ula d arraw-nsent d igerdan d imecṭaḥ ulac lebsa, ulac tiqacirin, ulac isebbaḍen, ddant msakit di leḥfa, akenni sɛeddan-t acḥal n wayyuren di lexla akken ad djemɛen-t lɣella-nsent, armi d asmi i d-kfant azemmur ẓdantet-id, wwintet-id s axxam , akenni kra n wussan kan armi id d-iɛedda ugumi-nni i wumi qqaren Ɛacur tawwurt tawwurt ,yessenɣel akk zzit yellan di tbettay, tin kan i wumi yefteḥ tadimt ad tt-isureg ɣer lqaɛa armi ur d- yeǧǧi lukan litra, imir kkrent msakit tlawin ttrunt, ala qqarent acu ara ččen tura warrawnteɣ amek ara nedder tura imi ala zzit i nesɛa ur t-yeǧǧi ara ugumi amcum.Tenṭeq-d yiwwet n temɣart, tenna-asent , ṣebrem-t a yessi yak d zzit i kent-yenɣel mačči d arraw- nkent i kentyenɣa , i lukan d wigi amek ara txedmem-t, ihi ṣebrem-t ayen yellan ad t-ččen, akken yella wass ad t-yeks umeksa, mazzal meẓẓiyemt ad tt-xedmemt ɣef warraw-nkent.